Mutual fund Society
สังคมกองทุนรวม ประจำวันศุกร์ที่ 3 มิ.ย. 2554
19 ส.ค. 2554

สังคมกองทุนรวม ประจำวันศุกร์ที่ 3 มิ.ย. 2554 
ชัดเจนๆ ข่าวร้ายตลาดหุ้นกระหน่ำเข้ามาท่ามกลางภาวะไร้ข่าวดี แบงก์ชาติปรับขึ้นอัตราดอกเบี้ยเป็น 3% เพราะกังวลเรื่องเงินเฟ้อจะสูงกว่าเป้าหมาย และนักวิเคราะห์ส่วนมากยังเห็นตรงกันว่า งวดหน้าออกเหมือนเดิมอีก นั่นคือปรับขึ้นอีก 0.25% ในการประชุมเดือน ก.ค. 
ด้านตลาดหุ้นไทย ขานรับในทันที หุ้นภูมิภาคปรับขึ้น หุ้นไทยปรับลง ตอนนี้กระแสข่าวดี บจ.ก็เอาไม่อยู่ เป็นไปตามมุมมองนักวิเคราะห์ที่ว่าดัชนีจะไหลลงเรื่อยๆ ไม่ใช่ปัจจัยพื้นฐานดีๆ ไม่มี แต่เป็นเพราะขาดข่าวดีมากระตุ้นตลาด หลังเลือกตั้งค่อยมาดูกันใหม่ละกัน
เงินเฟ้อแรงๆ แบบนี้ ทองคำต้องมีราคาดีแน่ๆ เชื่อในทฤษฎีนี้ บลจ.ธนชาต ออกกองทุนสำรองเลี้ยงชีพที่ลงทุนในทองคำแท่งพร้อมกัน 2 กองรวด โดยกองหนึ่งมีการป้องกันความเสี่ยงอัตราแลกเปลี่ยน และอีกกองไม่ป้องกันเลย ขาย IPO พร้อมกันถึงวันที่ 8 มิ.ย.นี้
ส่วน บลจ.กสิกรไทยกลับมาออกกองทุนเกาหลีอีกรอบ ด้วยกองทุนเปิดเค ตราสารหนี้ต่างประเทศ 1 ปีอี ลงทุนในพันธบัตรเกาหลีใต้และเงินฝากในต่างประเทศ ระยะเวลาลงทุน 1 ปี ป้องกันความเสี่ยงอัตราแลกเปลี่ยนทั้งจำนวน คาดหมายผลตอบแทน 3.45% ขาย IPO ถึงวันที่ 6 มิ.ย. 
บลจ.เอ็มเอฟซี ก็เปิดขายกองทุนตราสารหนี้ต่างประเทศ อายุ 1 ปีเช่นกัน ชื่อกองทุนเปิดเอ็มเอฟซี อินเตอร์เนชั่นแนล สเปเชียล โน้ต 12 เดือน อายุ 1 ปี ลงทุนในตราสารหนี้คุณภาพและสัญญาซื้อขายล่วงหน้าด้วย ขาย IPO ถึงวันที่ 6 มิ.ย.เช่นกัน
และที่ บลจ.ไทยพาณิชย์ ก็มีกองประเภทเดียวกันชื่อ กองทุนเปิดไทยพาณิชย์ตราสารหนี้ต่างประเทศ 1Y3 ลงทุน 1 ปี คาดหมายผลตอบแทน 3.5% ขาย IPO ถึงวันที่ 6 มิ.ย. นอกจากนี้ยังมีเปิดขายกองทุนที่ลงทุนในตราสารหนี้ในประเทศ อายุ 3 เดือน และ 6 เดือน มีให้เลือกอีกหลายกองในช่วงนี้
บลจ.ทหารไทยไม่น้อยหน้า เร่งทำโปรโมชันกองทุนเปิดทหารไทย Global Bond Fund เพื่อการเลี้ยงชีพ ลงทุนในตราสารหนี้ทั่วโลกเหมือนกัน มีโปรโมชันดีๆ ถึงวันที่ 10 มิ.ย. 
ไปลงทุนตราสารหนี้ต่างประเทศกันเยอะแยะ ทั้งที่ผลตอบแทนก็ไม่ได้ต่างไปจากดอกเบี้ยเงินฝากระยะยาวและตั๋วสัญญาใช้เงินของสถาบันการเงินในประเทศ ที่ทยอยออกมาชิงเงินฝากในช่วงนี้ แต่ข้อได้เปรียบของการลงทุนในกองทุนรวมคือได้รับยกเว้นภาษี เม็ดเงินลงทุนจึงยังไหลเข้ามาในตลาดกองทุนรวมไม่หยุดหย่อน และต่อๆ ไปก็น่าจะมากขึ้น เพราะผลกระทบเรื่องมาตรการคุ้มครองเงินฝากที่จะลดวงเงินคุ้มครองลง